

Jelentkezés EU választási megfigyelőnek

(Etiópia 2021)

Az Európai Bizottság nyilvánosságra hozta felhívását az **etiópiai parlamenti és helyhatósági választásokat** megfigyelő EU misszióban való részvételre (dokumentum mellékelve).A választásokra **2021. június 5-én, illetve június 12-én kerül sor.** Az Európai Bizottság 52 hosszú távú megfigyelő (LTO) kiküldését tervezi és **tagállamonként** **4 hosszú távú** megfigyelő jelölését kéri (tervezett kiküldetési időszak: 2021. május 6.- 2021. június 21.)

Rövid távú megfigyelők küldésére ez alkalommal nem kerül sor.

**Jelentkezési feltételek**

* angol nyelv magas fokú írás- és beszédkészsége (C1 szint),
* a korábban az országban/ régióban szerzett tapasztalat előnyt jelent;
* korábbi választási megfigyelői tapasztalat és/vagy más releváns tapasztalat, ideértve: választási képzés, technikai közreműködés vagy gyakorlat a régióban előnyt jelent
  + LTO esetében legalább két megfigyelői vagy ’core team” tapasztalat szükséges (nem kötelező EU által szervezett megfigyelésnek lennie), illetve választási megfigyelői képzés (lehetőleg EODS/NEEDS)
  + A tagállamok számára lehetőség van egy fő LTO tapasztalattal még nem rendelkező megfigyelő jelölésére is.
* korábbi civil részvétel nagy nemzetközi missziókban, vagy emberi jogi megfigyelő misszióban szerzett munkatapasztalat előnyt jelent;
* a demokrácia és az emberi jogok iránti elkötelezettség tanúsítása;
* számítógép (microsoft office, excel, word, access, acrobat, outlook, web böngésző), műholdas telefon, GPS, BGAN kezelői és internet felhasználói ismerete;
* kiváló fizikai és egészségi állapot; nehéz körülmények, hosszú munkaórák elviselése;
* nehéz körülmények elviselése;
* **teljes rugalmasság az elvárt a kiküldetés időszakára**.
* **hozzájárulás a misszió által előírt PCR tesztek elvégzéséhez**

A pályázók tapasztalatait és nyelvtudását az Európai Bizottság, illetve a Külgazdasági és Külügyminisztérium a teljes kiválasztási eljárás során tesztelheti. További információ a mellékelt angol nyelvű dokumentumban található.

**Felhívjuk a figyelmet, hogy a jelenlegi etiópiai biztonsági helyzet folyamatosan romlik. A választások veszélyesek lehetnek, erős az etnikai feszültség, ami komoly gondot okoz a kormánynak és a humanitárius szervezeteknek. A helyzet bármikor eszkalálódhat. Ugyanakkor az EU tájékoztatása szerint a kritikus államokban, mint Tigráj Szövetségi Államban és más körzetekben nagy valószínűséggel nem kerül sor választásokra, és a biztonsági szempontból kockázatos területekre az EU nem küld megfigyelőket.**

**A pályázathoz kérjük csatolni:**

* a feltételek teljesítéséről szóló, a jelentkező és két tanú által aláírt alábbi nyilatkozatot:

*„Alulírott az etiópiai választásokat megfigyelő EU misszióban történő részvételi felhívásra jelentkezve kijelentem, hogy a pályázati kiírás követelményeinek megfelelek.* ***Tisztában vagyok azzal, hogy******az etiópiai biztonsági helyzet folyamatosan romlik. Erős az etnikai feszültség, ami komoly gondot okozhat. A választások veszélyesek lehetnek, a helyzet bármikor eszkalálódhat.*** *A küldetést a fentiek ismeretében, saját felelősségemre vállalom. Egyben tudomásul veszem, hogy annak teljesítésével kapcsolatban vagy a teljesítés során engem ért bármely kárral kapcsolatban a Külgazdasági és Külügyminisztériumot semmilyen felelősség nem terheli. Vállalom továbbá, hogy kiválasztásom esetén az EU választási megfigyelőkre vonatkozó magatartási kódexben foglaltakat maradéktalanul betartom.”*

* Az alábbi COVID-nyilatkozatot:

*„Alulírott ……………… kijelentem, hogy*

* *Az etiópiai járványhelyzettel, az ország egészségügyi ellátórendszerének helyzetével tisztában vagyok.*
* *Az utazási korlátozásokkal és a kötelezettségekkel tisztában vagyok, azokat elfogadom és betartom.*
* *Tudomásul veszem, hogy a járvány miatt a kiutazási időpont, az utazás módja, a hazautazás, az országon belüli elosztás, és egészében a teljes megfigyelői misszió megvalósulása bármikor módosulhat, illetve a járványhelyzet függvényében a misszió esetleg meg sem valósul, és ezzel kapcsolatban sem az EU, sem a KKM felé semmilyen kártérítési igénnyel nem élek.*
* *Hozzájárulok ahhoz, hogy az Etiópiába történő beutazáshoz kötelező PCR-teszteket elvégeztetem.*
* *A COVID-19 járvánnyal kapcsolatos minden egészségügyi előírást maximálisan betartok (maszk, fertőtlenítés, távolságtartás).*
* *Tudomásul veszem, hogy az EU semmilyen felelősséget nem vállal a COVID-19 járvány hatásaival kapcsolatban.*
* *Tudomásul veszem, hogy a KKM az esetleges megbetegedésért, szövődményekért, kellemetlenségért semmilyen felelősséget nem vállal.*
* *Tudomásul veszem, hogy amennyiben a vírus tüneteit mutatom, vagy a kiutazást megelőző PCR teszt eredménye pozitív, nem vehetek részt a misszióban.*
* *Tudomásul veszem, hogy COVID-19 oltásnak az oltási tervtől eltérő beadására a misszióban való részvétel nem jogosít fel.*

*……………………………*

*Pályázó*

*Budapest, 2021. ……………………..”*

* A jelentkezés **része** az EU választási névjegyzékbe történő regisztráció: <https://webgate.ec.europa.eu/europeaid/applications/eom/>

**Felhívjuk a figyelmet, hogy regisztráció nélkül a jelentkezés nem érvényes!**

Kérjük a már korábban regisztrált pályázókat, hogy pályázatuk benyújtása előtt **frissítsék** a „Roster”-en található önéletrajzukat, feltüntetve az elbíráláshoz szükséges minden releváns információt.

**A jelentkezés benyújtásának határideje: 2021. április 22. 09.00**

**A jelentkezéseket, amely tartalmazza a fenti nyilatkozatot szkennelve, az** [**elections@mfa.gov.hu**](mailto:elections@mfa.gov.hu) **e-mail címre kérjük eljuttatni a fenti határidőig. Az e-mail tárgya** „***EU EOM – Etiópia 2021***” **legyen.**